एबसुनि सोमावसारनाय समाव बिपिएफ राजखान्थि दोलोआ एबसुखौ पलिटिकेल पेट्र’नाइज होनायमोनब्ला दिनै गोदान राजखान्थि दोलो इउपिपिएलआ जोनोम मोन्नाय नङामोन ৷ नाथाय बिथांमोना गोबां खेब राइज्लायनानै खावलायसेआवबो एबसुखौ पेट्र’नाइज होयाखैमोन ৷ बिपिएफनि आफादगिरि हाग्रामा महिलारिजों गोबां खेब सावरायनानै बर’ हारिनि खौसेथि आरो गोजोनखौ लाखिनो थाखायनो एबसुआ उन्दै जानानैब्लाबो खावलायसेआवबो बिथांमोना गावसोरनि राजखान्थिआरि मुलाम्फानि थाखायसो सान्नानै खामानि मावनो थिननायनि बेलायावनो खौसे जानो हायाखै ৷ बि फारागथिआ बिटिआर गोरोबथा जानायनि समहालागै थादों आरो दिनैबो बिथांमोना खौसेथिखौ लुबैयाबालानो गोरोबथाखौबो जेबो गैया होन्नानै मान होयाखै होननानै बुंसारो एबसुनि गाहाइ नेहाथारि लरेन्स इसलारिआ ৷ दिनै अदालगुरि जिल्लानि सिङाव थानाय दिमाकुसि दखरा एबसुनि बानजायनायाव खुंनाय सुबुं गौमाआव गाहाइ आलासि महरै बाहागो लानानै बे बाथ्राखौ बुंसारदों इसलारिआ ৷ दिमाकुसिनि निजसेखार गुदि फरायसालिनि गेलेग्रा फोथाराव दिमाकुसि एबसुनि आफादगिरि मन’ज बसुमतारिनि मासि सामलायनाय सुबुं मेलाव एबसुनि बारग’ लेङाइ आफादगिरि रमिअ’ पि नार्जारि, एबसुनि गोबां मिरु,जिल्ला,दख’रानि फरायसा दैदेनगिरिफोरजों लोगोसे इउपिपिएलनि गोबां दैदेनगिरिफोरा बाहागो लायो ৷